**Ordonanță de urgență**

**privind modificarea și completarea Legii-cadru nr.153/2017 privind salarizarea personalului plătit din fonduri publice**

Având în vedere faptul că, în prezent, salarizarea personalului bugetar este reglementată prin Legea-cadru nr.153/2017 privind salarizarea personalului plătit din fonduri publice,

ţinând cont de faptul că, autorităţile/instituţiile publice centrale au identificat o serie de neclarităţi în aplicarea prevederilor acestui act normativ,

luând în considerare că este necesară adoptarea în regim de urgenţă a unui act normativ care să elimine unele disfuncționalități apărute în aplicarea prevederilor acestei legi,

având în vedere problematica apărută în implementarea și derularea proiectelor finanţate din fonduri europene nerambursabile, respectiv condiția de eligibilitate a cheltuielilor de personal

ținând seama că, se impune clarificarea situației personalului care gestionează fonduri comunitare în situația revenirii la salariul de bază, solda de funcţie/salariul de funcţie, indemnizaţia de încadrare avute anterior desfăşurării activităţii în acest domeniu,

având în vedere necesitatea clarificării unor prevederi ale Legii-cadru referitor la acordarea majorării de 25% atât a indemnizaţiilor lunare ale preşedinţilor, cât și ale vicepreşedinţilor consiliilor judeţene, respectiv ale primarilor și viceprimarilor unităţilor administrativ-teritoriale care implementează proiecte finanţate din fonduri europene nerambursabile

având în vedere dificultatea de încadrare a personalului didactic fără studii de specialitate pe funcții similare, motivat de faptul că aceastei categorii de personal i se întrerupe contractul individual de muncă la sfârșitul fiecărui an școlar

ținând cont că este necesară introducerea unei prevederi legale privind modalitatea de aplicare a sistemului de plată cu ora **sau prin cumul** pentru personalul  **didactic de predare, de conducere, îndrumare și control, inclusiv cadrele didactice metodiste din unităţile de învăţământ preuniversitar, așa cum prevede Legea nr. 1/2011, cu modificările şi completările ulterioare**

luând în considerare condiționalitatea încadrării în procentul de 30% -parte variabilă din totalul cheltuielilor salariilor de bază, aspect care creează probleme în unitățile sanitare publice, motivat de faptul că începând cu 1 martie 2018 se propune majorarea salariilor de bază doar pentru medici și asistente medicale, iar determinarea cuantumului sporurilor pentru întregul personal medico-sanitar se va face prin aplicarea procentului de 30% asupra salariului de bază, făcând imposibilă încadrarea în acest procent

având în vedere necesitatea clarificării unor prevederi ale Legii-cadru nr. 153/2017 privind salarizarea personalului plătit din fonduri publice referitor la definirea sintagmei "autoritate/instituție publică",

Având în vedere aspectele sus-menţionate, precum şi multitudinea de solicitări din partea reprezentanţilor instituţiilor şi autorităţilor publice și ai federaţiilor sindicale, se impune adoptarea de urgenţă a prezentului proiect de act normativ pentru a facilita punerea în aplicare a Legii-cadru nr. 153/2017,

În considerarea faptului că elementele mai sus menţionate vizează interesul general public şi **constituie situaţii de urgenţă şi extraordinare a căror reglementare nu poate fi amânată,**

**în temeiul art. 115 alin. (4) din Constituţia României, republicată,**

**Guvernul României adoptă prezenta ordonanţă de urgenţă.**

**ARTICOL UNIC**

**Legea-cadru nr.153/2017 privind salarizarea personalului plătit din fonduri publice, publicată în Monitorul Oficial al României, Partea I, nr. 492 din 28 iunie 2017, se modifică şi se completează după cum urmează:**

**1.După alineatul (6) al articolului 10, se introduce un nou alineat, alin. (7) cu următorul cuprins:**

“(7) Pentru acordarea gradaţiei corespunzătoare tranşei de vechime în muncă, angajatorul va lua în considerare integral şi perioadele lucrate anterior în alte domenii de activitate decât cele bugetare.”

**2. Alineatul (1) al articolului 16 se modifică și va avea următorul cuprins:**

“(1) Personalul din instituţiile şi/sau autorităţile publice nominalizat în echipele de proiecte finanţate din fonduri europene nerambursabile, beneficiază de majorarea salariilor de bază, soldelor de funcţie/salariilor de funcţie, indemnizaţiilor de încadrare, cu până la 50%, indiferent de numărul de proiecte în care este implicat. Această majorare se aplică proporţional cu timpul efectiv alocat activităţilor pentru fiecare proiect.

**3.Alineatul (2) al articolului 16 se modifică și va avea următorul cuprins:**

“(2) Indemnizaţiile lunare ale preşedinţilor şi vicepreşedinţilor consiliilor judeţene şi primarilor și viceprimarilor unităţilor administrativ-teritoriale care implementează proiecte finanţate din fonduri europene nerambursabile se majorează cu până la 25%.”

**4.Alineatul (10) al articolului 16 se modifică și va avea următorul cuprins:**

“(10) Prin excepție de la prevederile alin. (1), în cadrul instituțiilor și/sau autorităților publice poate fi încadrat personal cu contract individual de muncă pe durată determinată, pe posturi în afara organigramei, prin act administrativ al conducătorului instituției.

Angajarea se face cu unicul scop de a desfășura numai activități în cadrul proiectelor finanțate în condițiile alin. (1), conform prevederilor contractului/acordului/ordinului de finanțare semnat de către instituția beneficiară cu autoritatea finanțatoare și în limita sumelor alocate.

Salarizarea se va face conform nivelului de salarizare prevăzut de cererile de finanțare și ghidurile solicitantului, cu aprobarea ordonatorului de credite în cadrul căruia este organizată echipa de proiect/unitatea de implementare a proiectului.

Cheltuielile cu salariile personalului care își desfășoară activitatea în cadrul proiectelor finanțate din fonduri externe nerambursabile, pe bază de contract individual de muncă pe perioadă determinată se suportă din titlul de cheltuieli din care este finanțat proiectul, în limita bugetului aprobat.

Ordonatorul de credite al instituțiilor și/sau autorităților publice care încadrează personal cu contract individual de muncă pe perioadă determinată, pe posturi în afara organigramei, asigură respectarea condițiilor legale privind numărul maxim de ore lucrate și cumulul de funcții.”

**5.** **După alineatul (10) al articolului 16, se introduce un nou alineat, alin. (101) cu următorul cuprins:**

„(101) Condițiile de înființare a structurilor responsabile cu implementarea proiectelor, în afara organigramei, procedura de recrutare și selecție a persoanelor care își desfășoară activitatea în cadrul proiectelor finanțate din fonduri externe nerambursabile și criteriile pe baza cărora se stabilește procentul de majorare salarială se realizează pe baza unui regulament-cadru elaborat de Ministerul Dezvoltării Regionale, Administrației Publice și Fondurilor Europene care se aprobă prin hotărâre a Guvernului. “

**6. Art. 17 se modifică după cum urmează:**

„ Art. 17

(1) Personalul prevăzut la art. 1 din Legea nr. 490/2004 privind stimularea financiară a personalului care gestionează fonduri comunitare, cu modificările şi completările ulterioare, personalul din cadrul Autorității de Certificare și Plată din Ministerul Finanțelor Publice, precum și personalul din structurile cu rol de organisme intermediare pentru programele operaţionale , pe durata desfăşurării activităţii în acest domeniu, în loc de majorarea de până la 25 de clase de salarizare, respectiv de majorarea salariilor de bază cu până la 75%, beneficiază de majorarea salariului de bază, soldei de funcţie/salariului de funcţie, indemnizaţiei de încadrare cu până la 35%.

(11) Personalul din cadrul Direcției pentru Coordonarea Agențiilor de Plăți, prevăzut la art. 11 alin. (1), personalul prevăzut la art. 16 alin. (1) din Ordonanţa de urgenţă a Guvernului nr. 41/2014 privind înfiinţarea, organizarea şi funcţionarea Agenţiei pentru Finanţarea Investiţiilor Rurale, prin reorganizarea Agenţiei de Plăţi pentru Dezvoltare Rurală şi Pescuit, aprobată prin Legea nr. 43/2015, cu modificările şi completările ulterioare, precum şi personalul prevăzut la art. 7 alin. (1) din Legea nr. 1/2014 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, cu modificările şi completările ulterioare, pe durata desfăşurării activităţii în acest domeniu, în loc de majorarea de până la 25 de clase de salarizare, respectiv de majorarea salariilor de bază cu până la 75%, beneficiază de majorarea salariului de bază, soldei de funcţie/salariului de funcţie, indemnizaţiei de încadrare cu până la 35%, în limita alocării bugetare.

(12) Majorarea acordată potrivit alin.(1) și alin. (11) se acordă în baza criteriilor stabilite prin hotărâre a Guvernului inițiată de către Ministerul Dezvoltării Regionale, Administrației Publice și Fondurilor Europene.

(13) Personalul din cadrul aparatului propriu al Ministerului Finanţelor Publice, cu excepția personalului prevăzut la alin. (1), beneficiază de majorarea salariilor de bază cu până la 25%, în baza criteriilor stabilite prin decizia ordonatorului de credite”

**7. Alineatul (2) al articolului17 se modifică după cum urmează:**

” (2) Majorarea salariului de bază, soldei de funcţie/salariului de funcţie, indemnizaţiei de încadrare cu până la 25% prevăzută la alin. (1), se acordă numai în perioada cât persoana își desfășoară activitatea în condițiile prevăzute la alin.(1).”

**8. Alineatul (1) al articolului 18 se modifică după cum urmează :**

“(1) Începând cu 1 decembrie 2018, ordonatorii de credite acordă obligatoriu, lunar, indemnizaţii de hrană reprezentând a 12-a parte din două salarii de bază minime brute pe ţară garantate în plată, cu excepţia personalului Ministerului Apărării Naţionale, Ministerului Afacerilor Interne, Ministerului Justiţiei - Administraţia Naţională a Penitenciarelor, Serviciului Român de Informaţii, Serviciului de Informaţii Externe, Serviciului de Protecţie şi Pază şi Serviciului de Telecomunicaţii Speciale, precum şi a personalului poliţiei locale care, potrivit legii, beneficiază de drepturi de hrană în temeiul Ordonanţei Guvernului nr. 26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, republicată, cu modificările şi completările ulterioare.”

**9. După alineatul (4) al articolului 18, se introduc două noi alineate, alin. (5) și (6), cu următorul cuprins:**

„(5) Pentru personalul din sistemul sanitar care a beneficiat în anul 2017 de tichete de masă conform reglementărilor legale în vigoare, indemnizația de hrană se acordă începând cu 1 ianuarie 2018, în cuantum stabilit conform prevederilor alin. (1)”.

(6) Indemnizația de hrană acordată potrivit alin.(5) nu va fi inclusă în anul 2018 la stabilirea limitei de sporuri prevăzută la art.25 alin.(2).

**10. Alineatul (2) al articolului 25 se modifică și se completează după cum urmează:**

” (2) Prin excepţie de la prevederile alin. (1), pentru instituţiile din sistemul sanitar și de asistență socială şi cele din sistemul de apărare, ordine publică şi securitate naţională, suma sporurilor, compensaţiilor, adaosurilor, primelor, premiilor şi indemnizaţiilor, inclusiv cele pentru hrană şi vacanţă, acordate cumulat pe total buget pentru fiecare ordonator principal de credite nu poate depăşi 30% din suma salariilor de bază, a soldelor de funcţie/salariilor de funcţie, soldelor de grad/salariilor gradului profesional deţinut, gradaţiilor şi a soldelor de comandă/salariilor de comandă şi a indemnizaţiilor lunare, după caz.”

**11. După alineatul (4) al articolului 25 se introduce un nou alineat, alin. (5), cu următorul cuprins :**

„(5) Prevederile alin. (1), (2) și (3), pentru instituțiile din sistemul sanitar, se prorogă până la data de 01 martie 2018”.

**12. Alineatul (3) al articolului 26 se modifică și se completează după cum urmează:**

”(3) Premiile de excelenţă individuale lunare nu pot depăşi, *lunar*, două salarii de bază minim brute pe ţară garantate în plată şi se stabilesc de către ordonatorii de credite în limita sumelor aprobate în buget cu această destinaţie, în condiţiile legii, avându-se în vedere elementele prevăzute la alin. (2), cu consultarea organizaţiilor sindicale reprezentative la nivel de unitate sau, după caz, cu consultarea reprezentanţilor salariaţilor, acolo unde nu sunt constituite astfel de organizaţii sindicale.

**13. Alineatul (2) al art. 29 se modifică după cum urmează:**

“(2) Posturile vacante şi temporar vacante aferente funcţiilor didactice de predare, funcţiilor de specialitate medico-sanitară şi asistenţă socială şi funcţiilor de specialitate artistică, care nu au putut fi ocupate prin concurs, pot fi ocupate prin cumul şi de către persoane din aceeaşi unitate şi numai în condiţiile în care programul funcţiei cumulate nu se suprapune celui corespunzător funcţiei de bază.”

**14. Litera c) a alineatului (3) al articolului 38 se modifică după cum urmează :**

„c) prin excepţie de la lit. a), începând cu data de 1 martie 2018, pentru personalul prevăzut în anexa nr. II, cuantumul sporurilor pentru condiții de muncă se determină conform Regulamentului-cadru de acordare a sporurilor, elaborat de Ministerul Sănătății și aprobat prin hotărâre a Guvernului până la data de 1 martie 2018, fără a depăşi limita prevăzută la art. 25.”.

**15. După litera g) a alineatului (3) al articolului 38 se introduc două litere noi, lit. h) și lit. i), cu următorul cuprins:**

„h) Începând cu luna martie 2018, până la 31 decembrie 2018, drepturile salariale aferente activității prestate în linia de gardă, sporul pentru activitatea prestată în ture, sporul acordat pentru munca prestată în zilele de repaus săptămânal, de sărbători legale și în celelalte zile în care, în conformitate cu reglementările legale în vigoare nu se lucrează, sporul pentru munca prestată în timpul nopții vor fi determinate conform prevederilor legale aplicabile pentru luna ianuarie 2018;

i) prin excepție de la lit.a), pentru personalul plătit din fonduri publice care beneficiază de scutire de impozit pe venit la 31 decembrie 2017, potrivit prevederilor art. 60, pct. 1-3 din Legea nr.227/2015 privind Codul fiscal, cu modificările și completările ulterioare, cuantumul brut al salariilor de bază, soldelor de funcţie/salariilor de funcţie, indemnizaţiilor de încadrare, precum şi cuantumul brut al sporurilor, indemnizaţiilor, compensaţiilor, primelor, premiilor şi al celorlalte elemente ale sistemului de salarizare care fac parte, potrivit legii, din salariul lunar brut, indemnizaţia brută de încadrare, solda lunară/salariul lunar de care beneficiază personalul plătit din fonduri publice se majorează cu 28,5% faţă de nivelul acordat pentru luna decembrie 2017, fără a depăşi limita prevăzută la art. 25, în măsura în care personalul respectiv îşi desfăşoară activitatea în aceleaşi condiţii.”

**16. Articolul 39 se modifică și se completează după cum urmează:**

„(1) Până la aplicarea integrală a prevederilor prezentei legi, pentru personalul nou-încadrat, pentru personalul numit/încadrat în aceeași instituție/autoritate publică pe funcții de același fel, inclusiv pentru personalul promovat în funcții sau în grade/trepte profesionale, salarizarea se face la nivelul de salarizare pentru funcții similare din cadrul instituției/autorității publice în care acesta este numit/încadrat sau din instituțiile subordonate acestora, în cazul în care nu există o funcție similară în plată.

(2) În situaţia în care nu există funcţie similară în plată, nivelul salariului de bază, soldei de funcţie/salariului de funcţie, indemnizaţiei de încadrare pentru personalul nou-încadrat, pentru personalul numit/încadrat în aceeaşi instituţie/autoritate publică pe funcţii de acelaşi fel, *inclusiv pentru personalul promovat în funcţii sau în grade/trepte profesionale,* se stabileşte prin înmulţirea coeficientului prevăzut în anexe cu salariul de bază minim brut pe ţară garantat în plată în vigoare, la care se aplică, după caz, prevederile art. 10 privind gradaţia corespunzătoare vechimii în muncă.”

…

**„(4)** În aplicarea prevederilor alin. (1), prin instituţie sau autoritate publică se înţelege acea instituţie sau autoritate publică cu personalitate juridică care are patrimoniu propriu, buget propriu de venituri şi cheltuieli, conduce contabilitate proprie, iar conducătorul acesteia are calitatea de ordonator de credite.

(5) În cazul instituţiilor sau autorităţilor publice aflate în subordinea aceluiaşi ordonator de credite, având acelaşi scop, îndeplinind aceleaşi funcţii şi atribuţii, aflate la acelaşi nivel de subordonare din punct de vedere financiar, nivelul salariului de bază/indemnizaţiei de încadrare se va stabili la nivelul maxim aflat în plată din cadrul tuturor acestor instituţii sau autorităţi publice subordonate.**”**

**“(6) Prin excepție de la prevederile alin. (1) și alin. (2), pentru personalul didactic din sistemul național de învățământ, salarizarea se stabilește în raport cu nivelul utilizat la 30 iunie 2017 potrivit legislației în vigoare privind salarizarea personalului plătit din fonduri publice, cu aplicarea corespunzătoare a prevederilor alin. (3) si alin. (4) al art. 38.”.**

**17. Articolul 40 se modifică și se completează după cum urmează:**

Art. 40 - Prin derogare de la prevederile art. 34 alin. (2) din Legea nr. 393/2004 privind Statutul aleşilor locali, cu modificările şi completările ulterioare, în perioada 1 iulie 2017 - 31 decembrie 2021, indemnizaţia maximă lunară de care beneficiază consilierii pentru participarea la numărul maxim de şedinţe este de până la 10% din indemnizaţia lunară a primarului, preşedintelui consiliului judeţean sau primarului general al municipiului Bucureşti, după caz, exclusiv majorările prevăzute la art. 16 alin. (2).

**18. Alineatul (1), pct. 30 al articolului 44 se modifică după cum urmează:**

**”** 30. Legea nr. 285/2010 privind salarizarea în anul 2011 a personalului plătit din fonduri publice, publicată în Monitorul Oficial al României, Partea I, nr. 878 din 28 decembrie 2010, cu modificările şi completările ulterioare;”.

**19. La anexa I, cap.I, lit. B, art. 12 se modifică și se completează după cum urmează:**

**„(1) Personalul didactic de predare, de conducere, îndrumare și control, inclusiv cadrele didactice metodiste din unităţile de învăţământ preuniversitar, poate fi salarizat şi prin plata cu ora sau prin cumul, potrivit prevederilor Legii nr. 1/2011, cu modificările şi completările ulterioare. Calculul pentru plata cu ora sau prin cumul se face la norma didactică prevăzută de Legea nr. 1/2011, cu modificările şi completările ulterioare.”**

**„(2) Modalitatea de aplicare a prevederilor** alin**.(1) se stabilește prin ordin al ministrului educației naționale.”**

**20. La anexa II, cap.I, pct.2, a), a.1. se modifică după cum urmează :**

**i) la nr.crt.35 se modifică salariul de baza la gradația 0 la 3910, și coeficientul la 1,56**

**ii) la nr.crt.36 se modifică salariul de baza la gradația 0 la 3860, și coeficientul la 1,54**

**iii) la nr.crt.37 se modifică salariul de baza la gradația 0 la 3750, și coeficientul la 1,50.**

**iv) la nr.crt.39 se modifică salariul de bază la gradația 0 la 3750, și coeficientul la 1,50.**

**v) la nr. crt. 42 – se modifică salariul de baza la gradația 0 la 3750, și coeficientul la 1,50.**

**vi) la nr. crt. 45 – se modifică salariul de baza la gradația 0 la 3700, și coeficientul la 1,48.**

**vii) la nr. crt. 48 se modifică salariul de baza la gradația 0 la 3700, și coeficientul la 1,48.**

**viii) la nr. crt. 51 se modifică salariul de baza la gradația 0 la 3700, și coeficientul la 1,48.**

**21. La anexa II, cap.I, pct. 2, lit. c3, titlulul se modifică după cum urmează:**

**“Servicii de ambulanţă, compartimente de primire urgenţe UPU-SMURD, UPU, CPU, secţii/compartimente cu paturi de ATI/TI, unitate de transport neonatală”.**

**22. La anexa II, cap.I, pct. 2, lit. a3, la nr.crt. 10 se modifică salariul de baza la gradația 0 la 6509, și coeficientul la 2,60.**

**23. La anexa II, cap.II, art. 5, alineatul (2) se modifică după cum urmează:**

**„(2)** Gărzile efectuate de medici în afara programului normal de lucru de la funcţia de bază până la limita a 48 de ore pe săptămână, reprezintă gărzi obligatorii și se salarizează potrivit art.3.**”.**

**24. La anexa II, cap.II, după alineatul (3) al articolului 5 se introduce un nou alineat, alin. (4) cu următorul cuprins:**

**„(4)** Contravaloarea gărzilor efectuate în afara normei legale de muncă şi a programului normal de lucru de la funcţia de bază, cu excepţia sporului prevăzut la art. 3, alin. (2) şi (3), face parte din suma salariilor de bază.**”**

**25**. **La anexa VIII, cap.II, lit.A, I, nota 3 se modifică după cum urmează:**

**„**Personalul contractual din cadrul aparatului Ministerului Finanţelor Publice, Ministerului Muncii şi Justiţiei Sociale, Ministerului Mediului, Ministerului Dezvoltării Regionale, Administraţiei Publice şi Fondurilor Europene, Ministerului Sănătăţii, Casei Naţionale de Asigurări de Sănătate şi din instituţiile aflate în subordinea, coordonarea sau sub autoritatea acestora, din cadrul aparatului Ministerului Apelor şi Pădurilor şi Ministerului Justiţiei, precum şi din serviciile Parlamentului, cu excepţia celor prevăzuţi la pct. 2, precum și cu excepția personalului prevăzut la pct.2.4, beneficiază, pentru complexitatea muncii, de o majorare a salariului de bază de 15%.”

**26. La anexa VIII, cap.II, lit.B, I,a) la nr.crt. 6 se modifică salariul de baza la gradul II la 5730, și coeficientul la grad II 2,29.**

**27. La anexa VIII, cap.II, lit.C, b) la nr.crt. 12 se elimină sintagma ”bucătar calificat”.**

**28. La anexa VIII, cap. II, lit. J – Reglementări specifice personalului de specialitate din cadrul Curții de Conturi, alin. (2) al art. 1 se modifică și se completează după cum urmează:**

**“(2) Salariile de bază pentru funcțiile de specialitate, specifice activității de control audit: auditor public extern, consilier juridic asimilat auditorului public extern, specialist informatică asimilat** auditorului **public extern, consilier al președintelui și vicepreședinților Curții de Conturi și Autorității de Audit respectiv a consilierilor de conturi prevăzute în prezenta anexă la cap.II, lit.A, pct.II, pct.1 lit.b)”**

**29. La anexa IX, lit. B, la titlul „Curtea de Conturi” se introduce steluța, după cum urmează:**

**„Curtea de Conturi \* “ , unde steluța are următorul cuprins:**

**„\* Prin excepție de la prevederile art. 7 din Legea-cadru nr. 153/2017 privind salarizarea personalului plătit din fonduri publice, membrii Curții de Conturi beneficiază de o indemnizație de ședință în cuantum aprobat de Plenul Curții de Conturi.”**

**30. La anexa IX, lit. B, în tabelul cu Curtea de Conturi, la nr. crt. 14 se modifică coeficientul la 11,50.**

**PRIM - MINISTRU**

**MIHAI TUDOSE**